คลังสั่งยกเครื่องธอส.ใหม่ลงทุนคอมพ์-ดูดรายย่อย
คลังยกเครื่อง ธอส.เร่งลงระบบคอร์แบงก์กิงใหม่ ขยายฐานเงินฝากรายย่อยช่วยลดต้นทุนหนุนปล่อยกู้ดอกต่ำ
22 ธ.ค. 2555

คลังยกเครื่อง ธอส.เร่งลงระบบคอร์แบงก์กิงใหม่ ขยายฐานเงินฝากรายย่อยช่วยลดต้นทุนหนุนปล่อยกู้ดอกต่ำ
แหล่งข่าวจากธนาคารอาคารสงเคราะห์ (ธอส.) เปิดเผยว่า นายอารีพงศ์ ภู่ชอุ่ม ปลัดกระทรวงการคลัง ในฐานะประธานกรรมการ ธอส.ได้มอบนโยบายให้ ธอส. เร่งดำเนินการปรับโครงสร้างด้านการ บริหารจัดการและการให้บริการประชาชนเป็นการเร่งด่วน เพื่อเพิ่มประสิทธิภาพการแข่งขันกับธนาคารรัฐแห่งอื่น 
นโยบายดังกล่าวเกิดขึ้นภายหลังมีการตรวจพบว่าการทำธุรกรรมต่างๆ ผ่านสาขาธนาคาร เช่น การรับฝากเงินของ ธอส.มีขั้นตอนที่ยุ่งยาก ต้องเขียนเอกสาร 3 แผ่นกว่าจะฝากเงินได้
ขณะที่ธนาคารอื่นกรอกเอกสารเพียงแผ่นเดียว ส่วนเรื่องการให้สินเชื่อยังไม่พบว่า มีปัญหาและสามารถปล่อยกู้ได้เกินกว่าเป้าหมายที่กระทรวงการคลังตั้งไว้ทุกรายการ 
ทั้งนี้ ในปี 2556 ธอส. มีแผนจะลงทุนจัดซื้อจัดจ้างวางระบบคอมพิวเตอร์หลัก หรือคอร์แบงก์กิง (CBS) ใหม่ เพื่อรองรับการปรับระบบการทำธุรกรรมดังกล่าว รวมทั้งเพื่อใช้แทนระบบเดิมที่ใช้งานมาตั้งแต่ปี 2548 โดยคาดว่าในปี 2556 จะเริ่มมีกระบวนการจัดซื้อระบบใหม่ คาดว่าน่าจะเริ่มใช้ระบบใหม่ได้อย่างเป็นทางการในปี 2558 
“ประธานบอร์ดให้นโยบายว่าต้องปฏิรูประบบทำงานใหม่ให้สั้นและประหยัด ถ้าใช้กระดาษน้อยลงเวลาก็ลดลงจากเคยฝากเงินใช้เวลา 25 นาทีจะเหลือแค่ 5 นาที เท่ากับแบงก์อื่น ซึ่งการเพิ่มประสิทธิภาพการรับฝากเงินก็เพื่อระดมเงินฝากจากรายย่อยมากขึ้น เพราะ ธอส.ได้ปรับแผนใหม่ไม่กู้เงินจากตลาดพันธบัตรแล้ว แต่จะหันมารับฝากจากรายย่อยในบัญชีเผื่อเรียกที่ต้นทุนต่ำกว่า” แหล่งข่าว เปิดเผย 
ก่อนหน้านี้ ธอส.ได้ลงทุนระบบคอมพิวเตอร์มาแล้วร่วม 1,000 ล้านบาท แต่มีปัญหาไม่สามารถเชื่อมต่อระบบได้และอยู่กระบวนการตรวจสอบว่ามีการทุจริตหรือไม่
นอกจากนี้ ธอส.กำหนดยุทธศาสตร์ 5 ปี คือการเร่งเปิดสาขาเพิ่มปีละ 30 สาขา จากปัจจุบัน 182 สาขา เพื่อให้เข้าถึงกลุ่มลูกค้าเงินฝากและกู้ รวมถึงการใช้เอทีเอ็มพูลร่วมกับธนาคารอื่นเพื่อลดต้นทุน 
ทั้งนี้ ได้ตั้งเป้าหมายขยายสินทรัพย์เพิ่มจาก 7.3 แสนล้านบาทในปัจจุบันเป็น 8.5 แสนล้านบาทในอีก 5 ปี และเน้นปล่อยสินเชื่อรายย่อยซึ่งปัจจุบันมีลูกค้ารายย่อยที่กู้ไม่เกินรายละ 2-3 ล้านบาท สัดส่วนสูงถึง 90% ของฐานลูกค้าทั้งหมด 1.3 ล้านบัญชีให้มากขึ้น